............. (sz.) napirend

**E L Ő T E R J E S Z T É S**

**a Képviselő-testület 2023. november 30-i rendes ülésére**

**Tárgy:** Döntés a Függetlenül Egymással Közhasznú Egyesülettel megkötött feladatellátási szerződés közös megegyezéssel történő megszüntetéséről

**Készítette:** …………………………….

Kerényi Gyula

polgármesteri koordinátor

**Egyeztetve:** …………………………….

 dr. Varga Előd Bendegúz

 alpolgármester

**Látta**: ………………………………

dr. Szalai Tibor

jegyző

 ………………………………

dr. Silye Tamás

jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

Budapest Főváros II. Kerületi Önkormányzat (a továbbiakban: Önkormányzat) Képviselő-testülete a 242/2021.(VIII.31.) számú, *1. számú mellékletként* csatolt határozat alapján feladat ellátási szerződést kötött a Függetlenül Egymással Közhasznú Egyesülettel (a továbbiakban: FÜGE) a Magyarország helyi önkormányzatairól szóló 2011. évi CLXXXIX. törvény 23. § (3) és (5) bekezdés 13. pontjában foglaltak szerinti feladatra (*13. a helyi közművelődési tevékenység támogatása, a kulturális örökség helyi védelme*). Felek a feladatellátási szerződést 2021. szeptember 20-án írták alá, a szerződés nyilvántartási száma Z1010731/2021. *(3. sz. melléklet – feladat ellátási szerződés)*

A feladatellátási szerződés szerint az Önkormányzat Gazdasági és Tulajdonosi Bizottságának (a továbbiakban: GTB) 181/2021. (VII.19.) és 183/2021 (VII.19) bérlőkijelölésről rendelkező határozatai a FÜGE-t jelölték ki az Önkormányzat tulajdonában álló, Budapest II. kerület, belterület

* 13720/2/A/22 hrsz.-on nyilvántartott, természetben 1027 Budapest, Jurányi utca 4. szám alatti alagsor, 23 m2 területű, egyéb helyiség megnevezésű, illetve
* 13720/3/A/1 hrsz.-on nyilvántartott, természetben 1027 Budapest, Jurányi utca 6. szám alatti 44 m2 területű, raktár megnevezésű

ingatlanok (a továbbiakban: Ingatlanok) bérlőjének, egyúttal rendelkeztek arról, hogy az Ingatlanok vonatkozásában a FÜGE-vel megkötendő bérleti szerződések feltételeiről és a bérleti díjak mértékéről a GTB a feladatellátási szerződés megkötését követően hoz döntést.

Az Ingatlanokra az Önkormányzat és a FÜGE között bérleti szerződések megkötésére nem került sor.

A FÜGE 2023. október 31-én kelt, *2. számú mellékletként* csatolt kérelmében indítványozta a feladatellátási szerződés közös megegyezéssel történő megszüntetését. A közös megegyezéssel történő megszüntetésre a feladatellátási szerződés 11.1.a) és 11.2. pontjai biztosítanak lehetőséget.

Fentiekre tekintettel kérem a T. Képviselő-testületet a határozati javaslat elfogadására.

**Határozati javaslat**

A Képviselő-testület úgy dönt, hogy a Budapest Főváros II. Kerületi Önkormányzat és a Függetlenül Egymással Közhasznú Egyesület (székhely: 1027 Budapest, Jurányi utca 1-3.; adószám: 18498507-2-41; nyilvántartási szám; 07-02-0002182) között 2021. szeptember 20. napján létrejött feladatellátási szerződést Felek közös megegyezéssel, 2023. december 1-ei hatállyal megszüntetik.

A Képviselő-testület felhatalmazza a Polgármestert a feladatellátási szerződést közös megegyezéssel megszüntető okirat aláírására azzal, hogy abban Feleknek ki kell kötniük, hogy egymással szemben kölcsönösen elszámoltak és egymással szemben sem most, sem a jövőben a feladatellátási szerződésből kifolyólag igényt nem támasztanak.

**Felelős:** Polgármester

**Határidő:** 30 nap

*A határozati javaslat elfogadásához egyszerű többségű szavazati arány szükséges.*

**Budapest, 2023. november 20.**

**Örsi Gergely**

polgármester

1. számú melléklet

**Budapest Főváros II. ker. Önkormányzat
242/2021.(VIII.31.) képviselő-testületi határozat**

A Képviselő-testület úgy dönt, hogy – a határozat melléklete szerinti tartalommal – megköti a Függetlenül Egymással Közhasznú Egyesülettel(nyilvántartási szám: 07-02-0002182, székhely: 1027 Budapest, Jurányi utca 1-3., képviseli: Rozgonyi-Kulcsár Viktória) az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet 40. § (2) bekezdése, valamint a Magyarország helyi önkormányzatairól szóló 2011. évi CLXXXIX. törvény 23. § (3) és (5) bekezdés 13. pontjában foglaltak szerinti feladatra a feladat ellátási szerződést.

A Képviselő-testület felkéri a Margit-negyed Döntés-előkészítő és Tanácsadó Testületet arra, hogy a feladat ellátási szerződés ismeretében tegye meg a bérleti díj mértékére vonatkozó javaslatát a Gazdasági és Tulajdonosi Bizottság felé.

**Felelős:** polgármester

**Határidő:** 30 nap

(20 képviselő van jelen, 12 igen, 0 nem, 8 tartózkodás)